דוד טאייצ'או

דוד (נצ'ו) טאייצ'או (נולד ב-20 בנובמבר 1996) הוא אתלט ישראלי, אלוף ישראל 6 פעמים ברציפות (2016–2021) בריצת 800 מטר ואלוף ישראל 4 פעמים ברציפות (2018–2021) בריצת 1500 מטר.

 ביוגרפיה 
בנעוריו למד טאייצ'או בכפר הנוער בן שמן, שם גם התחיל להתאמן באתלטיקה.
בשנת 2013 הוא השתתף לראשונה באליפות ישראל. הוא התחרה בריצת 1500 מטר וסיים במקום ה-13, בתוצאה 4:13.70 דקות.

 2014 
באליפות ישראל לנוער שנערכה ביוני 2014 ניצח טאייצ'או בריצת 800 מטר בתוצאה 1:58.11, וסיים במקום השני בריצת 1500 מטר. באליפות ישראל שנערכה ביולי הוא סיים במקום ה-5 בריצת 800 מטר.

 2015 
באליפות ישראל לנוער שנערכה ביוני 2015 זכה בשתי מדליות זהב, בריצת 800 מטר (1:53.96 דקות) ובריצת 1500 מטר (3:57.07 דקות). באליפות ישראל שנערכה ביולי הוא זכה במדליית ארד בריצת 800 מטר, אחרי חברו לאגודה דסטין אמרני, ומוקט פטנה מאתלטי אורן השרון.

 2016 
באליפות ישראל שנערכה ביולי 2016, טאייצ'או זכה לראשונה בתואר אלוף ישראל, בריצת 800 מטר. הוא קבע תוצאה של 1:51.52 דקות והקדים את מוקט פטנה ודסטין אמרני. בריצת 1500 מטר הוא זכה במדליית הארד, בתוצאה 3:47.76 דקות. מאוחר יותר בחודש יולי, טאייצ'או ניצח בתחרות בהויזדן, בלגיה תוך ששיפר את שיאו האישי, כשקבע 1:50.09 דקות. באליפות הבלקן במרוצי שדה, שנערכה בנובמבר, הוא סיים במקום ה-10.

 2017 
בחודש מאי טאייצ'או שיפר את שיאו האישי בריצת 1500 מטר ל-3:45.11 דקות. באליפות אירופה לאומות באתלטיקה שנערכה ביוני, סיים במקום ה-12 בריצת 800 מטר. באליפות ישראל שנערכה ביולי טאייצ'או הגן על תוארו בריצת ה-800 מטר וקבע תוצאה של 1:54.61 דקות.

 2018 
באליפות ישראל שנערכה ביולי טאייצ'או זכה בפעם השלישית ברציפות בריצת 800 מטר, בתוצאה 1:51.25. טאייצ'או זכה במדליית הזהב גם בריצת 1500 מטר בתוצאה 3:44.41, כשהקדים בקרב צמוד את חברו לאגודה ימר גטהון. באותו חודש התחרה בלייז', בלגיה, בריצת 1500 מטר וקבע תוצאה של 3:44.02 דקות, שיפור של שיאו האישי ב-39 מאיות השנייה.

 2019: יורד לראשונה מ-1:50 דקות בריצת 800 מטר 
באליפות ישראל טאייצ'או הגן על תוארו הן בריצת 1500 מטר והן בריצת 800 מטר, בה עשה זאת לאחר שקבע תוצאה של 1:49.96 דקות, וירד לראשונה מגבול 1:50 דקות בריצה זו. בריצת 1500 המטרים הוא קבע תוצאה של 3:45.78 דקות.

 2020 
באליפות ישראל טאייצ'או הגן על תוארו הן בריצת 1500 מטר (בה קבע תוצאה של 3:51.83) והן בריצת 800 מטר (בה קבע תוצאה של 1:54.17).

 2021 
באליפות ישראל טאייצ'או הגן על תוארו הן בריצת 1500 מטר (בה קבע תוצאה של 3:47.07) והן בריצת 800 מטר (בה קבע תוצאה של 1:52.83). כמו כן, באותה שנה שיפר את שיאו האישי בריצת 1500 מטר כאשר קבע תוצאה של 3:43.02.

 2022: ניצחון במרתון טבריה 
במרתון טבריה שנערך ב-9 בדצמבר טאייצ'או ניצח במרתון טבריה, בתוצאה 2:13:00 שעות המהווה שיא מסלול עבור רץ ישראלי במרתון טבריה, כאשר הוא מקדים ב-2:10 דקות את ג'מבר מלקאם שסיים במקום השני. טאייצ'או עבר את נקודת חצי המרתון במרוץ בזמן של 1:06:46 שעות, ואת חציו השני רץ אף מהר יותר (בזמן של 1:06:14 שעות).

 2023 
במרתון סביליה טאייצ'או סיים במקום ה-37 כאשר קבע שיא אישי חדש בתוצאה של 2:11:39 שעות.

 2024 
באליפות ישראל טאייצ'או זכה במדליית הזהב בריצת 1500 מטר, בתוצאה של 3:41.61, וזכה במדליית הכסף בריצת 800 מטר, בתוצאה של 1:52.95. כמו כן, בחודש יוני קבע טאייצ'או בלוקרן, בלגיה את שיאו האישי בריצת 3000 מטר בתוצאה של 7:57.28 דקות, ומאוחר יותר בחודש יולי, בתחרות בקורטרייק, בלגיה קבע שיא אישי חדש בריצת 1500 מטר, כשקבע 3:40.81 דקות.

 2025 
בריצת 10 ק"מ כביש שנערכה במסגרת מרתון תל אביב, ניצח טאייצ'או בתוצאה של 29:17 דקות. מאוחר יותר, באליפות ישראל בריצת 10,000 מטר שנערכה בחודש מרץ, טאייצ'או זכה במדליית הארד, בתוצאה של 29:01.82 דקות. בחודש אפריל, באליפות אירופה בריצת כביש שנערכה בבריסל, בלגיה, סיים במקום ה-55 בתוצאה של 30:04 דקות. כמו כן, בחודש מאי ניצח טאייצ'או במרוץ הרצליה (למרחק 10 ק"מ) בתוצאה של 30:05 דקות.

 2026: ניצחון במרתון טבריה 
במרתון טבריה שנערך ב-9 בינואר, טאייצ'או ניצח בתוצאה 2:17:00 שעות, כאשר הוא מקדים ב-1:40 דקות את אמיתי יונה שסיים במקום השני. טאייצ'או עבר את נקודת חצי המרתון במרוץ בזמן של 1:09:46 שעות, ואת חציו השני רץ אף מהר יותר (בזמן של 1:07:14 שעות).

 חייו האישיים 
טאייצ'או מתגורר בפתח תקווה.

 קישורים חיצוניים 
 דוד טאייצ'או, באתר איגוד האתלטיקה בישראל
 דוד טאייצ'או, באתר "מבט למירוץ"

קטגוריה:אלופי ישראל בריצה
קטגוריה:רצים ישראלים למרחקים בינוניים
קטגוריה:בוגרי כפר הנוער בן שמן
קטגוריה:ישראלים שנולדו ב-1996